Ma vas vir moord op sussies(Argieffoto: pixabay) ŉ Jong ma het in die hof in Atteridgeville verskyn ná die dubbelmoord op haar twee kinders. Brig. Mathapelo Peters, Gautengse polisiewoordvoerder, sê die kinders, onderskeidelik vyf en agt jaar oud, se liggame is Vrydag in ŉ verlate gebou in Atteridgeville aangetref. “Die kinders was onherkenbaar verbrand, hul identiteit was onbekend en daar was byna geen inligting oor die omstandighede rondom hul grudood nie,” het Peters gesê. Die polisie het ŉ sogenaamde prioriteitsondersoek van stapel gestuur en binne twee dae is bepaal die kinders was sussies. Die ondersoek het ook tot Sondag se inhegtenisneming van hul ma by die Stadium Plaza-winkelsentrum in die buurt gelei. Lt.genl. Elias Mawela, Gautengse polisiehoof, het die spoedige inhegtenisneming verwelkom. Die vrou het Dinsdag in die hof verskyn en bly in aanhouding. Die motief vir die moorde is in hierdie stadium onduidelik.